Openbaring 2:8 Christus ken ons. Hy weet wat ons nodig het. Hy weet hoe moeilik dit vir Sy kerk in Smirna is. Hoe verdrukking hul deel is juis omdat hulle op Christus bou. Hoe die dood, vanweë hul lewe met die HERE, hulle bedreig.
Christus wys Sy gemeente in Smirna dat selfs as hulle in die tronk kom of dood gemaak word hulle hoop nie vervlieg het nie. Dan is die ewige lewe daar! Die dood is vir God se kind nie die einde nie. Hoekom nie? Omdat Christus vir ons gesterf het en ook vir ons uit die dood opgestaan het! Hy het weer lewend geword en so die dood oorwen vir elkeen wat by Hom sy of haar lewe soek. So gee Christus Sy kerk en elke gelowige moed selfs as ons met die dood bedreig word. Dan mag ons in die geloof weet wat ons in 2 Tim 2:11 lees: “Dit is ’n betroubare woord; want as ons met Hom gesterf het, sal ons ook met Hom lewe.”